Khomišene e ikemetše ka noši, ebile e swanetše go hloka tlhao, gomme e swanetše go diriša maatla a yona le go phethagatša mešomo ya yona ka ntle le poifo, sepitša goba kgethollo kgahlegong ya go diragatša taolo ya setšhaba ye e šomago gabotse le ka bokgoni le maitshwaro a profešene a maemo a godimo tirelong ya setšhaba. Khomišene e swanetše go laolwa ke molao wa naga. Tema ya diinstitšušene tša setšo tshepetšong ya toka e thomile nakong ya bogologolo. Bennet3 o hlaloša gore institšušene ya boetapele bja setšo e hlolegile nakong ya ge ditšhaba tše di nago le tumelo ya go swana le kgoši e tee di fiwa naga yeo di ka agago go yona le go fudiša maruo a tšona. Moetapele wa setšhaba o be a bonwa bjalo ka moetapele wa mmušo wa setšo gomme ka fase ga moetapele yoo go be go na le makala a mabedi a pušo: hlogo ya setsha le hlogo ya lapa. Moetapele o kgathile tema ye bohlokwa mererong ka moka ya bophelo bja setšhaba, go thoma ka tlhabollo ya naga go ya go eteng pele mašole nakong ya dintwa le tharollong ya diphapano mo setšhabeng. Mmušo wa setšo o be o fapana le mebušo ya selehono ya temokrasi. Mmušo wa setšo o be o se na kokwane ya go farologanya maatla gomme mešomo ya yona e be e akaretša merero ya boahlodi, tshepetšo ya toka le tlhamo ya melao.4 Tema ya institšušene ye e bohlokwa gore go kwešišwe ditlhohlo tše di lebanego le institšušene ye ka fase ga temokrasi ye re phelago go yona. Go dumelwa gore, ga kakaretšo, tshepetšo ya toka ka Dikgoro tša Setšo e be e dumeletšwe ka gobane kgoro yeo e be e otla bao ba bego ba tshela melao ya setšo yeo batho ba bego ba phela ka fase ga yona.